section_heading: Razvoj claustre
paragraph_text: Službeni naziv tih potrebnih mjera nam daje natpis iz Thibilisa (Numidija) iz kojeg saznajemo da je senator Q.Antistius Adventus Q.f. Quir. Postumis Aquilinus postao leg(atus) Aug(usti) at praetenturam Italiae et Alpium expeditione Germanica, zadatak koji je dobio, sudivši po činovima cursus honoruma, između 160. i 169.g. U svakom slučaju vojna oblast Pratentura prestaje postojati već 171.godine kada su barbari suzbijeni ponovo na sjevernu obalu Dunava. U ovom fortifikacijskom sistemu posebnu ulogu bi trebala imati Tarsatica, municipij već u 1.st. i centar prokuratorske provincije Liburnije u trećoj četvrtini 2.st. Prvi guverner (procurator centenarius) je bio Lucije Artorije Kast (postoje teorije da je on legendarni kralj Artur pošto je službovao u Britaniji neko vrijeme), zadužen za upravljanjem područja koji je bio odijeljen od Dalmacije, i po nekima, pripojena Italiji. U početku 3.st Liburnija je opet dio Dalmacije. I onda nastupa razdoblje krize u Carstvu kojeg povjesničari zovu „Vojnom Anarhijom“, S dva separatistička pokreta u Galiji i Palmiri, konstantni pritisak na istočnoj granici s Perzijom te Dunavu i Rajni, koji će imati kraja tek s Dioklecijanom (284-305 n.e.).